CELEX: 32020D0440
Language: fi
Date: 2020-03-24 00:00:00
Title: Euroopan keskuspankin päätös (EU) 2020/440, annettu 24 päivänä maaliskuuta 2020, pandemiaan liittyvässä poikkeustilanteessa toteutettavasta väliaikaisesta osto-ohjelmasta (EKP/2020/17)

25.3.2020   
               
               
                  FI
               
               
                  Euroopan unionin virallinen lehti
               
               
                  L 91/1
               
            
         EUROOPAN KESKUSPANKIN PÄÄTÖS (EU) 2020/440,
         annettu 24 päivänä maaliskuuta 2020,
         pandemiaan liittyvässä poikkeustilanteessa toteutettavasta väliaikaisesta osto-ohjelmasta (EKP/2020/17)
         EUROOPAN KESKUSPANKIN NEUVOSTO, JOKA
         ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan yhdessä 3.1 artiklan ensimmäisen luetelmakohdan kanssa sekä 18.1 artiklan,
         sekä katsoo seuraavaa:
         
                     (1)
                  
                  
                     Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 18.1 artiklan mukaan Euroopan keskuspankki (EKP) voi yhdessä niiden jäsenvaltioiden kansallisten keskuspankkien kanssa, joiden rahayksikkö on euro (jäljempänä ’kansalliset keskuspankit’), toimia Euroopan keskuspankkijärjestelmän tavoitteiden saavuttamiseksi rahoitusmarkkinoilla muun muassa ostamalla ja myymällä suoraan siirtokelpoisia arvopapereita.
                  
               
                     (2)
                  
                  
                     Jälkimarkkinoilla toteutettava julkisen sektorin omaisuuserien osto-ohjelma (jäljempänä ’PSPP-ohjelma’) muodostaa yhdessä katettuja joukkovelkakirjalainoja koskevan kolmannen osto-ohjelman, omaisuusvakuudellisten arvopaperien osto-ohjelman ja yrityssektorin osto-ohjelman kanssa EKP:n laajennetun omaisuuserien osto-ohjelman (jäljempänä APP-ohjelma). APP-ohjelman tarkoituksena on parantaa rahapolitiikan välittymistä, edistää luotonantoa euroalueen taloudelle, helpottaa kotitalouksien ja yritysten lainanoton ehtoja sekä osaltaan tukea inflaatiovauhdin palautumista pysyvästi tasolle, joka on hintavakauden säilyttämiseen tähtäävän EKP:n ensisijaisen tavoitteen mukaisesti keskipitkällä aikavälillä lähellä kahta prosenttia mutta hieman alle sen.
                  
               
                     (3)
                  
                  
                     EKP:n neuvosto päätti, ottaen huomioon koronavirustaudin (COVID-19) leviämiseen liittyvän poikkeuksellisen tilanteen taloudessa ja rahoitusoloissa, 18 päivänä maaliskuuta käynnistää uuden pandemiaan liittyvässä poikkeustilanteessa toteutettavan väliaikaisen osto-ohjelman (jäljempänä ’PEPP-ohjelma’), joka käsittää kaikki APP-ohjelmassa hyväksytyt arvopaperiluokat. PEPP-ohjelman ostot ovat APP-ohjelman ostoihin nähden erillisiä, ja ne toteutetaan APP-ohjelman ostojen lisäksi niitä varten varatusta erillisestä 750 miljardin euron suuruisesta kehyksestä vuoden 2020 loppuun mennessä. PEPP-ohjelman avulla pyritään vastaamaan erityiseen, poikkeukselliseen ja akuuttiin talouskriisiin, joka saattaa vaarantaa hintavakauden tavoitteen toteutumisen ja rahapolitiikan välittymismekanismin asianmukaisen toiminnan. Näiden poikkeuksellisten, nopeasti muuttuvien ja epävarmojen olosuhteiden vuoksi PEPP-ohjelman rakenteelta ja toteutukselta vaaditaan APP-ohjelmaan verrattuna erityistä joustavuutta, eivätkä PEPP-ohjelman rahapoliittiset tavoitteet ole APP-ohjelman tavoitteiden kanssa täysin yhtenevät.
                  
               
                     (4)
                  
                  
                     Maailman terveysjärjestö on luokitellut koronaviruksen pandemiaksi, ja virus on aiheuttanut laaja-alaisen kansanterveydellisen hätätilan, joka on lähihistoriaan peilaten poikkeuksellinen. Se on aiheuttanut erittäin vakavia talouden häiriöitä, joiden vuoksi on tarpeen ryhtyä kaikilla politiikan aloilla kunnianhimoisiin, koordinoituihin ja välittömiin toimiin vaarassa olevien yritysten ja työntekijöiden tukemiseksi. Pandemian seurauksena euroalueen taloudellinen toimeliaisuus on laskussa ja tulee vääjäämättä supistumaan merkittävästi, etenkin kun yhä useampien maiden on tarpeen tehostaa torjuntatoimia. Nämä toimet aiheuttavat akuuttia kuormitusta yritysten kassavirralle ja työntekijöille sekä vaarantavat yritysten ja työpaikkojen säilymisen. On myös selvää, että tilanne haittaa rahapoliittisten impulssien välittymistä ja lisää inflaationäkymiä heikentäviä vakavia riskejä. Tätä taustaa vasten PEPP-ohjelma on oikeasuhteinen toimenpide hintavakautta, rahapolitiikan välittymismekanismia ja euroalueen talousnäkymiä uhkaavan vakavan riskin torjumiseksi tilanteessa, jossa näiden riskien taustalla on koronaviruksen puhkeaminen ja kiihtyvä leviäminen. EKP:n neuvosto lopettaa PEPP-ohjelman mukaiset omaisuuserien netto-ostot siinä vaiheessa, kun se katsoo koronaviruksesta johtuvan kriisivaiheen olevan ohi, mutta joka tapauksessa aikaisintaan vuoden 2020 lopussa.
                  
               
                     (5)
                  
                  
                     PEPP-ohjelmassa valtion, alue- tai paikallishallinnon ja tunnustettujen valtiosidonnaisten laitosten liikkeeseen laskemien, hyväksyttyjen jälkimarkkinakelpoisten velkapaperien ostojen jakautumisen vertailuarvo euroalueen lainkäyttöalueiden välillä perustuu EKPJ:n perussäännön 29 artiklassa tarkoitettuun EKP:n pääoman merkitsemisen jakoperusteeseen. Joustavuus PEPP-ohjelmassa toteutettavien ostojen koostumuksen suhteen on kuitenkin olennaiseen tärkeää, jotta voidaan estää koko euroalueen valtionlainojen tuottokäyrissä esiintyvien häiriöiden siirtyminen edelleen euroalueen riskittömään tuottokäyrään ja samalla varmistaa, että ohjelman yleinen kohdentuminen kattaa kaikki euroalueen lainkäyttöalueet. PEPP-ohjelman joustavuuden lisäämiseksi ohjelman mukaisiin ostoihin voidaan sisällyttää myös sellaisia julkisen sektorin jälkimarkkinakelpoisia velkapapereita, joiden maturiteetti on lyhyempi kuin PSPP-ohjelmassa ostettavien velkapapereiden.
                  
               
                     (6)
                  
                  
                     EKP:n neuvosto päätti 18 päivänä maaliskuuta 2020 myös siitä, että siltä osin kuin eräät itse määritellyt rajoitukset voivat haitata niitä toimia, joihin eurojärjestelmän on tarpeen ryhtyä sille uskottujen tehtävien hoitamiseksi, EKP:n neuvosto tulee harkitsemaan näiden rajoitusten uudelleenarviointia sikäli kuin se on välttämätöntä sen toimien suhteuttamiseksi käsillä oleviin riskeihin nähden. Jotta varmistettaisiin tämän päätöksen vaikuttavuus, Euroopan keskuspankin päätöksen (EU) 2020/188 (EKP/2020/9) (1) 5 artiklan konsolidoituja sijoituksia koskevan sääntelyn ei tulisi soveltua PEPP-ohjelman mukaisiin sijoituksiin. Eurojärjestelmä ei hyväksy riskejä, jotka vaarantaisivat sen rahapolitiikan sujuvan välittymisen kaikilla euroalueen lainkäyttöalueilla.
                  
               
                     (7)
                  
                  
                     Mitä tulee edellytyksiin, joiden mukaan Helleenien tasavallan valtionhallinnon liikkeeseen laskemat jälkimarkkinakelpoiset velkapaperit voidaan hyväksyä PEPP-ohjelmassa, EKP:n neuvosto on arvioinut a) tarvetta lievittää koronaviruksen leviämisestä aiheutuvia paineita, jotka ovat vakavasti vaikuttaneet Kreikan rahoitusmarkkinoihin, b) Helleenien tasavallan sitoumuksia, jotka koskevat tehostettua valvontaa ja sen täytäntöönpanon seurantaa unionin toimielimissä, c) sitä seikkaa, että Euroopan vakausmekanismin välityksellä Helleenien tasavallan hyväksi toteutetut keskipitkän aikavälin toimenpiteet riippuvat näiden sitoumusten jatkuvasta toteutuksesta, d) EKP:n välitöntä pääsyä Helleenien tasavallan talous- ja rahoitustilannetta koskeviin tietoihin sen johdosta, että EKP osallistuu tehostettuun valvontajärjestelmään ja e) sitä seikkaa, että Helleenien tasavallalla on jälleen pääsy markkinoille. Tämän arvioinnin perusteella EKP:n neuvosto on päättänyt, että Helleenien tasavallan valtionhallinnon liikkeeseen laskemat jälkimarkkinakelpoiset velkapaperit hyväksytään PEPP-ohjelman mukaisiin ostoihin.
                  
               
                     (8)
                  
                  
                     PEPP-ohjelma on kokonaisuudessaan yhteensopiva niihin velvollisuuksiin nähden, joita eurojärjestelmän keskuspankeilla on perussopimusten nojalla, mukaan lukien keskuspankkirahoituksen kielto, eikä se heikennä vapaaseen kilpailuun perustuvan avoimen markkinatalouden periaatteen mukaisia eurojärjestelmän toimia.
                  
               
                     (9)
                  
                  
                     Jotta varmistettaisiin PEPP-ohjelman tehokkuus, eurojärjestelmä selventää tässä yhteydessä, että se hyväksyy saman kohtelun (pari passu) kuin yksityiset sijoittajat julkisen sektorin jälkimarkkinakelpoisissa velkapapereissa, joita eurojärjestelmä voi ostaa PEPP-ohjelmassa, näiden instrumenttien ehtojen mukaisesti.
                  
               
                     (10)
                  
                  
                     PEPP-operaatiot tulisi toteuttaa hajautetusti asiaa koskevien EKP:n päätösten mukaisesti ja siten, että samalla varmistetaan eurojärjestelmän yhteisen rahapolitiikan toteutuminen. PEPP-ohjelman mukaiset ostot toteutetaan APP-ohjelmaa varten perustetuissa olemassa olevissa puitteissa, ellei tässä päätöksessä nimenomaisesti säädetä toisin.
                  
               
                     (11)
                  
                  
                     EKP:n neuvosto päätti 18 päivänä maaliskuuta 2020 laajentaa yrityssektorin velkapapereiden osto-ohjelmassa hyväksyttävien omaisuuserien joukkoa yritystodistuksiin siten, että kaikki luottokelpoisuudeltaan riittävän hyvät yritystodistukset voidaan hyväksyä myös PEPP-ohjelman mukaisiin ostoihin.
                  
               
                     (12)
                  
                  
                     Jotta meneillään olevan pandemian aiheuttamaan tilanteeseen voitaisiin reagoida ripeästi, tämän päätöksen pitäisi tulla voimaan seuraavana päivänä sen jälkeen kun se on julkaistu Euroopan unionin virallisessa lehdessä,
                     
                  
               ON HYVÄKSYNYT TÄMÄN PÄÄTÖKSEN:
         
            1 artikla
            PEPP-ohjelma ja sen soveltamisala
            
               1.   Eurojärjestelmä perustaa tällä päätöksellä pandemiaan liittyvässä poikkeustilanteessa toteutettavan väliaikaisen osto-ohjelman (PEPP-ohjelma) erilliseksi omaisuuserien osto-ohjelmaksi, jonka kehys on kokonaisuudessaan 750 miljardia euroa.
            
            
               2.   PEPP-ohjelman nojalla eurojärjestelmän keskuspankit ostavat, ellei tässä päätöksessä nimenomaisesti säädetä toisin, seuraavia omaisuuseriä:
               
                           a)
                        
                        
                           Euroopan keskuspankin päätöksessä (EU) 2020/288 (EKP/2020/9) tarkoitettuja ja sen säännösten mukaan hyväksyttyjä jälkimarkkinakelpoisia velkapapereita,
                        
                     
                           b)
                        
                        
                           Euroopan keskuspankin päätöksessä (EU) 2016/948 (EKP/2016/16) (2) tarkoitettuja ja sen säännösten mukaan hyväksyttyjä yritysten joukkolainoja ja muita jälkimarkkinakelpoisia velkainstrumentteja,
                        
                     
                           c)
                        
                        
                           Euroopan keskuspankin päätöksessä (EU) 2020/187 (EKP/2020/8) (3) tarkoitettuja ja sen säännösten mukaan hyväksyttyjä katettuja joukkolainoja,
                        
                     
                           d)
                        
                        
                           Euroopan keskuspankin päätöksessä (EU) 2015/5 (EKP/2014/45) (4) tarkoitettuja ja sen säännösten mukaan hyväksyttyjä omaisuusvakuudellisia arvopapereita.
                        
                     
         
         
            2 artikla
            Julkisen sektorin jälkimarkkinakelpoisten velkapapereiden maturiteetti
            Jotta 1 artiklan 2 kohdan a alakohdassa tarkoitetut jälkimarkkinakelpoiset velkapaperit hyväksyttäisiin PEPP-ohjelman mukaisiin ostoihin, niiden jäljellä olevan maturiteetin on oltava vähintään 70 päivää ja enintään 30 vuotta hetkenä, jona asianomainen eurojärjestelmän keskuspankki ostaa ne. Sujuvan täytäntöönpanon helpottamiseksi PEPP-ohjelmassa hyväksytään jälkimarkkinakelpoiset velkainstrumentit, joiden jäljellä oleva maturiteetti on 30 vuotta ja 364 päivää.
         
         
            3 artikla
            Helleenien tasavallan liikkeeseen laskemia jälkimarkkinakelpoisia velkapapereita koskeva poikkeus
            Päätöksen (EU) 2020/188 3 artiklan 2 kohdassa asetetuista vaatimuksista poiketen euromääräiset jälkimarkkinakelpoiset velkapaperit, joiden liikkeeseenlaskijana on Helleenien tasavallan valtionhallinto, hyväksytään PEPP-ohjelman mukaisiin ostoihin edellyttäen, että ne vastaavat päätöksen (EU) 2020/188 (EKP/2020/9) 3 artiklan 4 kohdassa ostoille asetettuja kriteerejä.
         
         
            4 artikla
            Ostomäärät
            Ostoja toteutetaan PEPP-ohjelman puitteissa siinä laajuudessa kuin ne katsotaan tarpeellisiksi ja oikeasuhteisiksi niiden uhkien torjumiseksi, joita taloudessa ja markkinoilla vallitseva poikkeuksellinen tilanne aiheuttaa eurojärjestelmän kyvylle toteuttaa sille uskottuja tehtäviä. Jotta turvattaisiin tämän poikkeuksellisen päätöksen vaikuttavuus, päätöksen (EU) 2020/188 (EKP/2020/9) 5 artiklan konsolidoituja sijoituksia koskevaa sääntelyä ei sovelleta PEPP-ohjelman mukaisiin sijoituksiin.
         
         
            5 artikla
            Sijoitussalkkujen kohdentaminen
            
               1.   Keskus-, alue- tai paikallishallintojen tai tunnustettujen valtiosidonnaisten laitosten liikkeeseen laskemien jälkimarkkinakelpoisten velkapaperien kumulatiivisten netto-ostojen kohdentamista euroalueen asianomaisten lainkäyttöalueiden kesken – kantojen mukaan laskettuna – ohjaa kunkin kansallinen keskuspankin EKPJ:n perussäännön 29 artiklan mukaisesti merkitsemä EKP:n pääoma.
            
            
               2.   PEPP-ohjelman mukaiset ostot toteutetaan joustavalla tavalla, joka sallii ostovirtojen kohdentamisessa tapahtuvat vaihtelut ajan kuluessa, omaisuusluokkien kesken ja lainkäyttöalueiden välillä.
            
            
               3.   EKP:n neuvosto siirtää EKP:n johtokunnalle toimivallan määrittää PEPP-ohjelman mukaisten kuukausittaisten ostojen asianmukaisen tahdin ja koostumuksen ostoille varatun 750 miljardin euron kokonaismäärän puitteissa. Erityisesti voidaan muuttaa PEPP-ohjelman mukaisten ostojen kohdentamista, jotta ajan kuluessa sallitaan ostovirtojen jakautumisen vaihtelut omaisuusluokkien kesken ja lainkäyttöalueiden välillä.
            
         
         
            6 artikla
            Avoimuus
            
               1.   Eurojärjestelmä julkistaa viikoittain PEPP-ohjelman nojalla pidettävien arvopapereiden yhteenlasketun kirjanpitoarvon konsolidoidun viikkotaseensa yhteydessä julkaistavassa tiedotteessa.
            
            
               2.   Eurojärjestelmä julkistaa kuukausittain tiedot kuukausittaisista netto-ostoista ja kumulatiivisista netto-ostoista.
            
            
               3.   PEPP-ohjelman nojalla pidettyjen arvopapereiden kirjanpitoarvo julkistetaan viikoittain EKP:n verkkosivuilla avomarkkinaoperaatioita koskevassa osiossa.
            
         
         
            7 artikla
            Arvopaperilainaus
            Eurojärjestelmä antaa PEPP-ohjelman nojalla ostetut arvopaperit käytettäviksi lainaustarkoituksiin, mukaan lukien repo-operaatiohin, PEPP-ohjelman tehokkuuden varmistamiseksi.
         
         
            8 artikla
            Loppusäännös
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
         
         
            Tehty Frankfurt am Mainissa 24 päivänä maaliskuuta 2020.
            
               
                  EKP:n puheenjohtaja
               
               Christine LAGARDE
            
         
         
            (1)  Euroopan keskuspankin päätös (EU) 2020/188, annettu 3 päivänä helmikuuta 2020, julkisen sektorin omaisuuserien osto-ohjelmasta jälkimarkkinoilla (EKP/2020/9) (EUVL L 39, 12.2.2020, s. 12).
         
            (2)  Euroopan keskuspankin päätös (EU) 2016/948, annettu 1 päivänä kesäkuuta 2016, yrityssektorin osto-ohjelman toteuttamisesta (EKP/2016/16) (EUVL L 157, 15.6.2016, s. 28).
         
            (3)  Euroopan keskuspankin päätös (EU) 2020/187, annettu 3 päivänä helmikuuta 2020, katettujen joukkovelkakirjalainojen kolmannen osto-ohjelman toteutuksesta (EKP/2020/8) (EUVL L 39, 12.2.2020, s. 6).
         
            (4)  Euroopan keskuspankin päätös (EU) 2015/5, annettu 19 päivänä marraskuuta 2014, omaisuusvakuudellisten arvopaperien osto-ohjelman toteutuksesta (EKP/2014/45) (EUVL L 1, 6.1.2015, s. 4).